
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Градске управе града Суботице, покренутом по притужби АА, из …, након окончаног испитног поступка Заштитник грађана је сачинио следећи
ИЗВЕШТАЈ О СЛУЧАЈУ СА  ПРЕПОРУКАМА 
Заштитник грађана је 31. јула 2023. године примио притужбу АА, из … којом се изражава незадовољство поступањем, односно непоступањем инспекцијских органа града Суботице, као и радом ветеринарске инспекције у вези са радом фарме свиња која се налази у Улици …. број .., у …...

Наиме, притужбом се наводи да је проблем настао 2020. године, када је са радом почела тада нерегистрована фарма од 350 свиња, која се налази у нелегалном објекту и у самој улици у урбанизованом делу града, као и на 50 метара од куће притужиоца. Притужилац посебно истиче да се са предметне фарме током целог дана и целе године шири неподношљив смрад, услед чега станари улице не могу да отворе прозоре, врата, нити да изађу у дворишта. Притужилац наводи да се овим поводом обраћао свим инспекцијским органима, али да нико ништа није предузео у датом случају.

Из приложене документације произилази да је Месна заједница …., Суботица, дописом Секретаријата за инспекцијско надзорне послове Градске управе града Суботица број IV-10/I-355-…/2. од 21. јуна 2022. године обавештена о ненадлежности комуналне инспекције у датом случају, а имајући у виду да се ради о регистрованој фарми свиња. Такође произилази да је притужилац дописом Министарства заштите животне средине број 353-…./../20.. од 5. маја 2023. године обавештен да је поднета представка прослеђена Градској управи града Суботице на поступање.

Поступајући по притужби, Заштитник грађана је закључком дел. бр. 19… од 3. августа 2023. године покренуо испитни поступак оцене законитости и правилности рада Градске управе града Суботице и затражио изјашњење о основаности навода из притужбе. Истовремено, Заштитник грађана је посебним дописом затражио изјашњење и од Управе за ветерину Министарства пољопривреде, шумарства и водопривреде.
Градска управа града Суботице је уз акт број IV-07…/20.. од 17. августа 2023. године доставила изјашњење Секретаријата за инспекцијско-надзорне послове, Службе за инспекцијско надзорне послове број IV-10-…/20.. од 16. августа 2023. године. Из приложеног изјашњења о поступању произилази да је поступајући комунални инспектор 10. марта 2023. године извршио увиђај на пријављеној адреси, којом приликом је утврђено да се на истој налази регистрована фарма свиња која је дана 6. октобра 2020. године уписана у Регистар објеката за држање и узгој животиња. С тим у вези, истакнуто је да комунални инспектор није надлежан за контролу услова обављања регистроване делатности, с обзиром да се Одлука о условима за држање и заштиту домаћих и егзотичних животиња на територији града Суботице не односи на правна лица, предузетнике и физичка лица који се баве гајењем домаћих животиња односно узгојем, а на које се примењују посебни прописи.
Управа за ветерину Министарства пољопривреде, шумарства и водопривреде је актом број 323-…/20..-.. од 23. августа 2023. године обавестила Заштитника грађана да је ветеринарска инспекција 2. марта 2023. године спровела инспекцијски надзор у датом случају и том приликом констатовала да су услови просторија и опреме у објекту за свиње у складу са захтевима животињске врсте, а у сврху очувања добробити и здравља свиња. Посебно је истакнуто да је, због поновљених захтева и притужби на постојање фарме свиња породице ВВ, на нивоу Северно бачког управног округа, преко канцеларије начелника округа, одржан састанак са свим надлежним службама локалне самоуправе које су добиле налог да спроведу правне акте – одлуке које доносе локалне самоуправе, а односе се на држање домаћих животиња.

Након захтева Заштитника грађана за додатним изјашњењем у погледу поступања грађевинске инспекције и инспекције за заштиту животне средине града Суботице у датом случају, Градска управа града Суботице је актом број IV-0…./20.. од 4. октобра 2023. године и приложеним изјашњењем Секретаријата за инспекцијско-надзорне послове број IV-10-…/20.. од 4. октобра 2023. године обавестила Заштитника грађана да с обзиром да се притужба Месне заједнице Александрово односила на неугодан мирис који потиче од фарме свиња, ни грађевински инспектор, ни инспектор за заштиту животне средине нису имали правних основа да поступају. Поновљени су наводи у погледу непримењивања Одлуке о условима за држање и заштиту домаћих и егзотичних животиња на територији града Суботице у датом случају, с обзиром да се иста не односи на правна лица, предузетнике и физичка лица која се баве гајењем домаћих животиња, односно узгојем, а на које се примењују посебни прописи.
*  *  *

Законом о инспекцијском надзору
 је дефинисано да је инспекцијски надзор посао државне управе чија садржина и појам су утврђени законом којим се уређује рад државне управе, кога врше органи државне управе, органи аутономне покрајине и органи јединица локалне самоуправе, с циљем да се превентивним деловањем или налагањем мера обезбеди законитост и безбедност пословања и поступања надзираних субјеката и спрече или отклоне штетне последице по законом и другим прописом заштићена добра, права и интересе. (члан 2.).
Законом о заштити животне средине
 уређује се интегрални систем заштите животне средине којим се обезбеђује остваривање права човека на живот и развој у здравој животној средини и уравнотежен однос привредног развоја и животне средине у Републици Србији. Према члану 102. овог закона, правно и физичко лице дужно је да у обављању своје активности обезбеди заштиту животне средине, и то: 1) применом и спровођењем прописа о заштити животне средине; 2) одрживим коришћењем природних ресурса, добара и енергије; 3) увођењем енергетски ефикаснијих технологија и коришћењем обновљивих природних ресурса; 4) употребом производа, процеса, технологија и праксе који мање угрожавају животну средину;  5) предузимањем мера превенције или отклањања последица угрожавања и штете по животну средину; 6) вођењем евиденције на прописани начин о потрошњи сировина и енергије, испуштању загађујућих материја и енергије, класификацији, карактеристикама и количинама отпада, као и о другим подацима и њихово достављање надлежним органима; 7) контролом активности и рада постројења који могу представљати ризик или проузроковати опасност по животну средину и здравље људи; 8) другим мерама у складу са законом. Према члану 109. став 4. овог закона, јединица локалне самоуправе врши инспекцијски надзор над извршавањем послова поверених овим законом и прописа донетих на основу овог закона.

Према одредбама члана 175. Закона о планирању и изградњи
, грађевински инспектор у вршењу инспекцијског надзора има право и дужност, између осталог, да проверава и да ли је за објекат који се гради, односно за извођење радова издата грађевинска дозвола и потврђена пријава о почетку грађења, односно издато решење из члана 145. овог закона, као и да ли је за објекат који се користи издата употребна дозвола.
* * *
На основу прикупљених чињеница у току поступка и у оквиру релевантних законских одредаба, Заштитник грађана оцењује да инспекцијски органи Градске управе града Суботице нису извршили инспекцијски надзор над пословањем предметне фарме свиња у оквиру прописа из области заштите животне средине и планирања и изградње, иако се у примљеним представкама указивало на проблем непријатних мириса, буке и отпада, као и постојања нелегалних објеката.

Наиме, из добијених одговора органа произилази да је једино комунални инспектор извршио увиђај на лицу места сходно локалним прописима о држању животиња, али да, имајући у виду да се ради о регистрованом објекту за држање и узгој животиња, исти није имао овлашћења за даље поступање. Истовремено, у представци која је Градској управи града Суботице на рад предметне фарме свиња поднета 14. новембра 2022. године од стране ББ се наводи да се отпад од свиња смешта иза објекта у ком се исте налазе, што производи јак и непријатан мирис, као и да се предметни објекат налази на парцели која се води као њива, и да исти није уписан у катастар непокретности.
С друге стране, Министарство заштите животне средине је проследило поднесак ББ од 12. априла 2023. године Градској управи града Суботице, а који се такође тиче предметне фарме, на даље поступање. У овом поднеску је наведено да постоји константан смрад који допире из објекта у ком су животиње смештене, као и отпада који се складишти код објекта. Истовремено се указује и на буку која је честа током целог дана. Такође је наведено да се на кат. парцели број …/1 и … КО Доњи град/Суботица не налазе легализовани грађевински објекти, као и да Решење којим је наложено уклањање хранилице која се налази на јавној површини још није извршено.
Из све напред наведене документације, произилази да су у поднесцима грађана који су упућени Градској управи града Суботице а која се тиче рада предметне фарме свиња, поред непријатних мириса, истицани и други основи, попут начин одлагања отпада и постојање наводних нелегалних објеката, те је с тим у вези, Градска управа града Суботице била у обавези да сагледа све наводе из примљених представки, односно да надлежни инспекцијски органи, сваки у оквиру својих овлашћења, испитају изнете наводе из представке и на тај начин утврде тачно чињенично стање.

У сваком случају, без обзира на садржину представки, поступак инспекцијског надзора се покреће и води по службеној дужности, и са циљем да се обезбеди законитост и безбедност пословања и поступања надзираних субјеката, као и спрече или отклоне штетне последице по законом и другим прописом заштићена добра, права и интересе. У том погледу, надлежни инспекцијски органи су били у обавези да по службеној дужности утврде све аспекте поступања и пословања надзираног субјекта, а на која им је указивано и од стране државних органа.
С тим у вези, Градска управа града Суботице се није изјаснила поводом навода Управе за ветерину Министарства пољопривреде, шумарства и водопривреде да је због поновљених захтева и притужби на постојање ове фарме, дат налог надлежним службама локалне самоуправе да спроведу правне акте – одлуке које доносе локалне самоуправе, а односе се на држање домаћих животиња. У том погледу, Заштитнику грађана нису пружене потпуне информације из којих би се сигурношћу утврдило да ли су над радом дате фарме предузете било какве мере надзора од стране инспекцијских органа града Суботице, како у погледу примене градских, тако и у погледу примене републичких прописа, већ се изводи закључак да Градска управа града Суботице није реаговала на прослеђене представке како од стране Министарства заштите животне средине, тако ни по налогу Севернобачког управног округа.

Имајући у виду напред наведено, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности  Заштитник грађана упућује следеће препоруке:
Потребно је да Градска управа града Суботице, преко надлежне инспекције за заштиту животне средине, без одлагања, на основу примљених и прослеђених представки који се тичу рада предметне фарме, спроведе инспекцијски надзор у оквиру примене прописа из области заштите животне средине, а који се тичу процене утицаја, заштите ваздуха, управљања отпадом и других, те на основу утврђеног чињеничног стања, предузме све расположиве радње и мере из свог делокруга.

Потребно је да Градска управа града Суботице, преко надлежне грађевинске инспекције, без одлагања, на основу примљених и прослеђених представки, те навода о нелегалном објекту у ком је смештена предметна фарма, спроведе инспекцијски надзор у оквиру примене прописа из области планирања и изградње, те на основу утврђеног чињеничног стања, предузме све расположиве радње и мере из свог делокруга.

Потребно је да Градска управа града Суботице преко својих инспекцијских органа, у свом будућем раду, у циљу свеобухватности и делотворности инспекцијског надзора, благовремено и потпуно сагледава све наводе из примљених представки, те кроз прецизно и тачно утврђено чињенично стање оствари циљ поступка инспекцијског надзора.
Градска управа града Суботице обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Градска управа града Суботице у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.
	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

-Градској управи града Суботице;

- копија Управи за ветерину Министарства пољопривреде, шумарства и водопривреде, ради информације;
- подносиоцу притужбе;
- у списе предмета.
� „Сл. гласник РС“, бр. 98/06 и 115/2021


2  „Сл. гласник РС“, бр. 105/2021





� "Сл. гласник РС", бр. 36/2015, 44/2018 - др. закон и 95/2018.


� "Сл. гласник РС", бр. 135/2004, 36/2009, 36/2009 - др. закон, 72/2009 - др. закон, 43/2011 - одлука УС, 14/2016, 76/2018, 95/2018 - др. закон и 95/2018 - др. Закон.





� „Сл. гласник РС“, бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020, 52/2021 и 62/2023);

